15. nedeľa C (14. júl 2013)  
**Kol 1:15-20**Juraj Feník

***On je obraz neviditeľného Boha, prvorodený zo všetkého stvorenia, lebo v ňom bolo stvorené všetko na nebi a na zemi, viditeľné i neviditeľné, tróny aj panstvá, kniežatstvá aj mocnosti. Všetko je stvorené skrze neho a pre neho. On je pred všetkým a všetko v ňom spočíva. On je hlavou tela, Cirkvi. On je počiatok, prvorodený z mŕtvych, aby on mal vo všetkom prvenstvo. Lebo Boh chcel, aby v ňom prebývala všetka plnosťa aby skrze neho zmieril všetko so sebou, keď pre jeho krv na kríži priniesol pokoj všetkému, čo je na zemi aj čo je na nebi.***

List Galaťanom bude v najbližšie nedele vystriedaný nie menej fascinujúcim Listom Kolosanom v druhom čítaní našich bohoslužieb. Podobne ako ostatné listy, aj tento list s autorstvom Pavla nebol vymyslený ako teoretická úvaha v dlhej chvíli, ale má za sebou konkrétnu životnú situáciu, na ktorú sa Pavol snaží reagovať. List je adresovaný kresťanom v Kolosách a okolitých komunitách. Kolosy boli nie veľmi významné mestečko v rímskej provincii Ázia, dnešné Turecko. Zakladateľom komunity bol istý Epafras; v podstate sa nevie, či Pavol osobne niekedy v Kolosách bol, pretože ani Skutky ani listy nespomínajú jeho návštevu alebo pôsobenie v tomto meste.   
  
Pozadie listu Kolosanom je analogické k Listu Galaťanom, pretože v oboch prípadoch sa jednalo o obťažovanie a spracovávanie kresťanských spoločenstiev zo strany židovských aktivistov. S veľkou exegetickou námahou, ale zároveň s veľkou pravdepodobnosťou sa v prípade Listu Kolosanom dá tvrdiť, že komunitu v Kolosách otravovala skupina židovských mystikov, ktorí za pomoci rôznych asketických praktík (pôsty, dodržiavanie židovských sviatkov, sexuálna zdržanlivosť) dosahovali extatické vízie anjelov a nebeských vecí a tieto považovali za vrchol náboženskej skúsenosti. Kresťanom v Kolosách sa snažili nanútiť tieto praktiky a odsudzovali ich za nedisponovanie podobnými skúsenosťami. Snažili sa ich presviedčať lákavými rečami a doslova ich ukoristiť. Dalo by sa povedať, že sa jednalo o typ náboženského hnutia, ktoré sa ľuďom nevyznávajúcim ich spôsob spirituality usilovalo vymyť mozgy a strhnúť ich na svoju stranu. Viera v Krista bola chápaná ako nedostatočná−bolo potrebné dosahovať extatické vízie. Išlo o židovsko – kresťanský konflikt. V liste sa Pavol snaží Kolosanom podať vakcínu proti takejto propagande a ukázať im, že v Kristovi majú všetko, čo potrebujú mať. Toto krátko načrtnuté pozadie pomôže lepšie pochopiť silné kristologické vyjadrenia v tomto liste. Možno trochu nepodareným jazykom, ale spokojne sa dá povedať, že List Kolosanom je najkristologickejší spis Nového zákona. Kresťanom, ktorých viera v Krista a priľnutie ku Kristovi sú ohrozené, Pavol pripomína kto v skutočnosti je Kristus,v ktorého veria.

Hneď v úvode listu, po úvodnom pozdrave a vďakyvzdaní, uvádza Pavol tento nádherný hymnus na Krista, ktorý je silným posolstvom pre kresťanov v Kolosách, ktorých sa mystici židovského pôvodu snažia presvedčiť, že Kristus nestačí. Vyjadrenia typu Kristus je obraz neviditeľného Boha, prvorodený pred stvorením, s prioritou pred všetkým, prvorodený z mŕtvych sú jasným posolstvom pre Kolosanov, ktorí sú zneistení ohľadom toho kto vlastne objekt ich viery je.

Najsilnejším vyjadrením tohto hymnu je pravdepodobne výpoveď o plnosti (božstva), ktorá prebýva v Kristovi. Ako vieme, je iba málo miest v Novom zákone, ktoré vyslovene hovoria o Kristovi, že je Boh. Ale Nový zákon je preplnený vyjadreniami, ktoré Kristovi pripisujú božské kvality alebo prívlastky a tak ho vlastne takýmto nepriamym spôsobom označujú za Boha. Do takejto kategórie spadá aj táto výpoveď: plnosť božstva prebýva v osobe Krista = Kristus je Boh. Týmto pekným obrazom Pavol vyjadruje, že Kristus je doslova priestor úplne naplnený Bohom. Boh osobne prebýva v Kristovi ako na svojom trvalom bydlisku. Takéto upokojujúce uistenie hneď v úvode listu muselo byť silnou vzpruhou pre kresťanov v Kolosách znepokojených tými, ktorí popierali dostatočnosť Krista. A je aj pre nás.